钦定古今图书集成/明伦汇编/官常典/第656卷 > 《镇戍关市官》
## 钦定古今图书集成/明伦汇编/官常典/第656卷 > 《镇戍关市官》

隋镇置将、副，戍置主、副，关市置令、丞。　唐因之，各有
上、中、下三等。

《关令》，古官。戍主，晋末之显职；镇将，后周之“通班。” 今以其卑贱与《隋制》同，故举隋而已。

宋制，“诸镇监官掌巡逻盗窃及火禁之事，兼征税、榷
酤，则掌其出纳会计。镇寨凡杖罪以上并解本县，馀
听决遣。”

按：后之称县佐曰丞、簿、尉，然而《汉书百官志》所载，只丞、尉而已。簿虽起于汉，而志无之。又丞、尉虽皆县佐，而各有印绶，簿独无。盖古者官府皆有主簿一官，上自三公及御史府，下至九寺、五监，以至州郡县，皆有之，所职者簿书，盖曹掾之流耳。汉人所谓“高士不为” 者，御史府之主簿也。《容斋随笔》言：“元丰令文寺、监主” 簿专以钩考簿书为职，不得与卿丞联署文书。然则主簿之官，虽在雄要之司，犹为卑贱，而况县乎？后汉缪彤为县主簿，县令被章见考，吏皆畏惧自诬，而彤独证其枉，考掠苦毒，换五狱，阅四年，令卒自免。又宁阳县主簿诣阙，诉其县令之枉，积七八岁不省。虞诩言：“主簿所讼，乃君父之怨，百上不达” ，是有司之过。仇览为蒲亭长，考城令王涣闻其以德化人，署为主簿。以是观之，则主簿之在汉，其视县令，犹掾史之视，使长安得与丞尉等，后来以簿先于尉，非古义也。